SR แย้มรายได้ปีนี้โตแตะ 2 พันลบ. ทุบสถิติ “ออลไทม์ไฮ” หลังรับรู้แบ็กล็อกเต็มปีครั้งแรก
SR แย้มรายได้ปีนี้โตแตะ 2 พันลบ. ทุบสถิติ "ออลไทม์ไฮ" หลังรับรู้แบ็กล็อกเต็มปีครั้งแรก
26 มี.ค. 2562

นายเกียรติ วิมลเฉลา ประธานกรรมการบริหาร และ กรรมการผู้จัดการ บริษัท สยามราช จำกัด (มหาชน) หรือ SR เปิดเผยถึงภาพรวมการดำเนินธุรกิจในปีนี้ว่า ได้ตั้งเป้าหมายการเติบโตประมาณ 8-10% จากปีก่อน มีรายได้แตะระดับ 2 พันล้านบาท ซึ่งจะเป็นการเติบโตสูงสุดนับตั้งแต่เข้าจดทะเบียนในตลาดหลักทรัพย์แห่งประเทศไทย (ต.ล.ท.) เมื่อปี 2558 โดยมีปัจจัยที่สนับสนุนการเติบโตจากธุรกิจหลักและธุรกิจใหม่ โดยเฉพาะโครงการบริหารจัดการพื้นที่อาคารจอดรถยนต์โรงพยาบาลธรรมศาสตร์ ซึ่งจะเริ่มรับรู้รายได้เต็มปีเป็นครั้งแรกภายในปี 2562 นี้ และจะช่วยสร้างรายได้สม่ำเสมอเข้ามาอย่างต่อเนื่อง
“ปีนี้บริษัทจะเติบโตราว 8-10% จากปีก่อน เหตุผลหลักเกิดจากรายได้ของธุรกิจเดิม 3 กลุ่มเติบโตดีต่อเนื่อง และมีงานรอรับรู้รายได้แล้ว ณ สิ้นเดือน ก.พ.มีมูลค่ารวม 1.3 พันล้านบาท โดยจะรับรู้ในปีนี้ ประมาณ 800 ล้านบาท หรือเกินกว่า 50%ของงานในมือ ส่วนที่เหลือจะรับรู้ในปีถัดไป ขณะเดียวกันรายได้จากธุรกิจใหม่ ก็จะช่วยสร้างรายได้ให้เข้ามาอย่างสม่ำเสมอ เช่นโครงการบริหารจัดการพื้นที่อาคารจอดรถยนต์ที่มหาวิทยาลัยธรรมศาสตร์ เป็นปีแรกที่มีรายได้เข้ามาเต็มปี จากปีก่อนรับรู้เพียงไตรมาส 4/61 เท่านั้น”
สำหรับแผนการดำเนินธุรกิจในปี 2562 จะมุ่งเน้นสร้างการเติบโตอย่างยั่งยืนและสม่ำเสมอ โดยธุรกิจหลัก มีงานในมือรอรับรู้รายได้ ซึ่งจะทยอยรับรู้ได้ถึงปี 2563 และในปีนี้จะพยายามรักษาฐานลูกค้าเดิมไว้ รวมทั้งมีการเตรียมความพร้อมเพื่อหางานใหม่เพิ่มเติมอีกด้วย
ขณะที่ธุรกิจใหม่มีสัญญาณที่ดีต่อเนื่อง ซึ่งปัจจุบันมีโครงการบริหารจัดการพื้นที่อาคารจอดรถยนต์ 2 แห่ง คือ โครงการอาคารจอดรถโรงพยาบาลธรรมศาสตร์ 1 แห่ง และอาคารจอดรถยนต์ที่ท่าอากาศยานเชียงใหม่อีก 1 แห่ง ซึ่งอยู่ระหว่างการก่อสร้าง และคาดว่าจะเริ่มรับรู้รายได้ประมาณปี 2563 ขณะเดียวกัน มีการเตรียมยื่นประมูลโครงการใหม่อีก 3-4 แห่ง คาดว่าจะรู้ผลเร็วๆนี้
นอกจากนี้ บริษัทฯ มีการลงทุนในโรงไฟฟ้าพลังงานแสงอาทิตย์ 2 แห่ง ขนาดกำลังการผลิตรวม 6 เมกะวัตต์ ถือหุ้น 25% แต่ยังไม่สามารถสร้างรายได้อย่างมีนัยสำคัญ ซึ่งบริษัทฯ มีความสนใจที่จะเข้าไปลงทุนเพิ่มเติม โดยอาจจะเข้าไปมีส่วนร่วมในการประมูลโครงการต่างๆจากการไฟฟ้าฝ่ายผลิตแห่งประเทศไทย(กฟผ.) เช่น โครงการโซลาร์ลอยน้ำ เป็นต้น